google/wiki40b huggingface dataset:
Γκάρι Τέην

Βιογραφία

Ο Γκάρι Τέην γεννήθηκε στο Κράισττσερτς της Νέας Ζηλανδίας την άνοιξη του 1948. Φοίτησε στο καθολικό σχολείο "Xavier College" αλλά όντας παθιασμένος με τη μουσική, άρχισε να ασχολείται ενεργά σε ηλικία δεκατριών ετών, όταν κέρδισε σε διαγωνισμό τραγουδιού του σχολείου του με το κομμάτι "Where Have all the Flowers Gone".
Πρώτη του συμμετοχή σε συγκρότημα ήταν όταν έπαιξε μπάσο για τους Νεοζηλανδούς The Strangers, στους οποίους τραγουδούσε ο αδελφός του, Άρθουρ. Με τους Strangers έγραψε και κυκλοφόρησε το πρώτο του τραγούδι, "I'll Never Be Blue", το 1965.
Μετά τη διάλυση των Strangers, ο Τέην μετακόμισε στην Αυστραλία συμμετέχοντας στα σινγκλ "You're Wrong" και "Love is not a Game" των Secrets, το 1966. Την ίδια χρονιά, οι Secrets διαλύθηκαν και ο Τέην εντάχθηκε στο συγκρότημα του Πήτερ Ντώκινς και του Ντέηβ Τσάπμαν με την ονομασία Me & the Others, περιοδεύοντας στη Μεγάλη Βρετανία και τη Γερμανία. Το 1967 έπαιξε για έξι μήνες με το τζαζ τρίο New Nadir σε διάφορα κλαμπ της Ελβετίας, ηχογραφώντας ένα άλμπουμ με την εταιρεία "Witchseason", το οποίο δεν κυκλοφόρησε ποτέ.
Το 1968, ο Γκάρι Τέην εντάχθηκε στους Keef Hartley Band, συμμετέχοντας σε πέντε στούντιο και ένα ζωντανά ηχογραφημένο δίσκο τους. Τον Αύγουστο του 1969 συμμετείχαν στη δεύτερη μέρα του φεστιβάλ του Γούντστοκ, ενώ εκείνη τη χρονιά κυκλοφόρησαν τους δίσκους "Halfbreed" και "The Battle of North West Six". Ακολούθησαν τα "The Time is Near" και "Overdog" του 1971 και το "Seventy-Second Brave" την επόμενη χρονιά. Ενδιάμεσα, είχε κυκλοφορήσει και το ζωντανό "Little Big Band Live at The Marquee 1971". Μετά την αποχώρηση του τραγουδιστή Μίλερ Άντερσον, οι Keef Hartley Band διαλύθηκαν.
Στις αρχές του 1972, ο Τέην δέχτηκε μία πρόταση από τον κιμπορντίστα Κεν Χένσλεϊ των Uriah Heep, για να αντικαταστήσει τον Μαρκ Κλαρκ στη σύνθεση τους. Στις 1 Φεβρουαρίου 1972, πραγματοποίησε την πρώτη του εμφάνιση σαν μέλος του συγκροτήματος στον κλαμπ "Whiskey A Go-Go" του Λος Άντζελες. Ο πρώτος δίσκος στον οποίο συμμετείχε ο Τέην ήταν το "Demons and Wizards", το οποίο κυκλοφόρησε το Μάιο του 1972 και έγινε χρυσό στις Ηνωμένες Πολιτείες, ενώ λίγους μήνες αργότερα κυκλοφόρησαν το επίσης χρυσό, "The Magician's Birthday". Ακολούθησαν οι δίσκοι "Sweet Freedom" (1973) και "Wonderworld" (1974) πριν ο Τέην απολυθεί από τους Uriah Heep λόγω του προβλήματος εθισμού που αντιμετώπιζε με τις ναρκωτικές ουσίες, τον Ιανουάριο του 1975.
Μετά από συνεχή προβλήματα υγείας και αντιμετώπισης του εθισμού του, ο Γκάρι Τέην βρέθηκε νεκρός στο διαμέρισμα του στις 8 Δεκεμβρίου 1975, σε ηλικία 27 ετών.
Ταλόνας Λιθουανίας

Ταλόνας ονομάζεται το μεταβατικό νόμισμα της Λιθουανίας, που αντικατέστησε το ρούβλι από το 1991 έως το 1993, οπότε αντικαταστάθηκε από το λίτας. Η ισοτιμία τότε ήταν 1 λίτας=100 ταλόνας.
Το όνομα βαγκνορκές (ονομαζόταν και ζβεριουκάι, που σημαίνει "μικρά ζώα" αλλά ήταν λιγότερο δημοφιλή) οφείλεται στο επώνυμο του Πρωθυπουργού της Λιθουανίας Γκεντιμίνας Βαγκνόριους, ο οποίος υπηρέτησε από τις 13 Ιανουαρίου 1991 έως τις 21 Ιουλίου 1992. 
Από τις 5 Αυγούστου 1991 έως τις 1 Οκτωβρίου 1992 χρησιμοποιούταν παράλληλα με το ρούβλι στην Λιθουανία

Δεύτερη μεταρρύθμιση του ταλόνας

Το καλοκαίρι του 1992, όλοι περίμεναν ότι το ταλόνας σύντομα θα αντικατασταθεί από μόνιμο νόμισμα, το λίτας. Η Λιθουανία υπέφερε απεγνωσμένα από έλλειψη μετρητών (ορισμένοι εργαζόμενοι πληρώνονταν με αγαθά αντί για μετρητά) καθώς η Ρωσία αυστηροποιούσε τη νομισματική της πολιτική. Επιπλέον, τα κέρματα και χαρτονομίσματα του λίτας είχαν φτάσει στη Λιθουανία από το εξωτερικό. Ωστόσο, στις 1 Μαΐου 1992, αποφασίστηκε η επαναφορά του ταλόνας ως ανεξάρτητο, προσωρινό νόμισμα που θα κυκλοφορούσε παράλληλα με το ρούβλι ελπίζοντας στην αντιμετώπιση του πληθωρισμού. Έτσι η Λιθουανία είχε δύο νομίσματα. Στις 1 Οκτωβρίου 1992, το ρούβλι εγκαταλείφθηκε τελείως και το ταλόνας έγινε το μοναδικό νόμισμα της χώρας. Η Λιθουανία ήταν η τελευταία βαλτική χώρα που εγκατέλειψε το ρούβλι. Οι αυτοεπιβαλλόμενες προθεσμίες εισαγωγής του λίτας αναβάλλονταν συνεχώς χωρίς σαφείς εξηγήσεις.
Το ταλόνας κέρδισε το παρατσούκλι "Βαγκνορκές" ή "Βαγκνοριουνκάι" από τον Γκεντιμίνας Βαγκνόριους καθώς και το "εισιτήρια ζώων" αφού τα χαρτονομίσματα απεικόνιζαν ζώα που κατοικούσαν στη Λιθουανία. Το ταλόνας δεν κέρδισε την εμπιστοσύνη ή τον σεβασμό του κοινού. Τα τραπεζογραμμάτια ήταν μικρά και τυπώνονταν σε χαρτί χαμηλής ποιότητας. Οι άνθρωποι ήταν επιφυλακτικοί στη χρήση τους. Ωστόσο το ταλόνας εξυπηρέτησε το σκοπό του: ο πληθωρισμός εκείνη την εποχή ήταν μεγαλύτερος στη Ρωσία σε σχέση με τη Λιθουανία. Το 1992, ο πληθωρισμός αυξήθηκε σταθερά λόγω μιας αύξησης στην τιμή της ενέργειας επειδή η Ρωσία αύξησε τις τιμές της βενζίνης και του πετρελαίου σε παγκόσμιο επίπεδο και πληρωνόταν σε σκληρό νόμισμα.
Στις 25 Ιουνίου 1993, το λίτας εισήχθη σε αναλογία 1 λίτας = 100 ταλόνας. Το άχρηστο ταλόνας ανακυκλώθηκε σε χαρτί τουαλέτας στο εργοστάσιο χαρτιού Γκριγκίσκες.

Τραπεζογραμμάτια

Το 1991, εκδόθηκαν χαρτονομίσματα σε ονομαστικές αξίες των 0.10, 0.20, 0.50, 1, 3, 5, 10, 25, 50 και 100 ταλόνας. Το 1992, εκδόθηκαν χαρτονομίσματα σε ονομαστικές αξίες 1, 10, 50, 100, 200 και 500 ταλόνας, ακολουθούμενα από τα νέα σχέδια των χαρτονομισμάτων 200 και 500 ταλόνας το 1993.
Μπέντζαμιν Ανγκουά

Σταδιοδρομία σε συλλόγους

Γεννημένος στην Ανιαμά, ξεκίνησε την καριέρα του με την τοπική ομάδα Τουμοντί. Έπαιξε επίσης στην Αφρικά Σπορ Νασιονάλ του Πρωταθλήματος Ακτής Ελεφαντοστού. 
Ύστερα από δύο σεζόν με την ομάδα, μετακόμισε στο εξωτερικό για να παίξει με την ουγγρική Χόνβεντ Βουδαπέστης. Αγωνίστηκε για τέσσερα χρόνια στην ομάδα, πραγματοποιώντας πάνω από 90 συμμετοχές.  
Το 2010, μετακόμισε στη Γαλλία για να αγωνιστεί με τη Βαλανσιέν. Μετά από μια περίοδο 4,5 σεζόν στην ομάδα, μετακινήθηκε στη Γκανγκάμπ στις 15 Ιουλίου 2014. Μετά από δυόμισι χρόνια στη Βρετάνη, υπέγραψε συμβόλαιο με την αμερικανική Νιου Ίνγκλαντ Ρεβολούσιον, ως δανεικός για ένα έτος.  Ο δανεισμός του δεν επεκτάθηκε ύστερα από το τέλος της σεζόν 2017. 
Στις 30 Δεκεμβρίου 2018, υπέγραψε συμβόλαιο 1,5 έτους με το Λεβαδειακό της Σούπερλιγκ.

Διεθνής σταδιοδρομία

Εκπροσώπησε την Εθνική Ακτής Ελεφαντοστού U23 στους Ολυμπιακούς Αγώνες του 2008, χάνοντας στους προημιτελικούς από τη Νιγηρία. 
Στις 18 Νοεμβρίου 2009, έκανε το ντεμπούτο του με την Εθνική Ανδρών στην ισοπαλία 2-2 με τη Γερμανία, περνώντας ως αλλαγή  στη θέση του Σεΐκ Ισμαέλ Τιοτέ. Σημείωσε το πρώτο του γκολ σε μία φιλική νίκη με 2-0 εναντίον της Ρουάντα, σκοράροντας στο 90ο λεπτό. Ήταν μέλος της Εθνικής Ομάδας στο Κύπελλο Εθνών Αφρικής του 2010  και στο Παγκόσμιο Κύπελλο του 2010, αλλά δεν είχε καμία συμμετοχή σε κάποιο από τα δύο τουρνουά. Είχε μία συμμετοχή με την Εθνική Ομάδα στο Κύπελλο Εθνών Αφρικής του 2012, ως αλλαγή του Ιγκόρ Λολό, στη νίκη με 2-0 επί της Ανγκόλας.
Καρατάς Αδάνων

Ιστορία

Η περιοχή κατοικείται τουλάχιστον από τα χρόνια των Χετταίων και πιθανώς νωρίτερα. Αργότερα έγινε επαρχία των Ασσυρίων. Από την εποχή των Ελλήνων, που ήξεραν την πόλη ως Μεγαρσός, υπήρχε ένα λιμάνι στο στόμιο του ποταμού Πυράμου ο οποίος ήταν πλωτός, παρέχοντας μια σημαντική στρατιωτική και εμπορική δίοδο στην πεδιάδα της Κιλικίας, και πρόσβαση στη θάλασσα για παραποτάμιες πόλεις, όπως τη Μαλλό. Το 333 π.Χ. λίγο πριν τη μάχη της Ισσού, ο Μέγας Αλέξανδρος θυσίασε εδώ στο ναό, που από interpretatio graeca, θεώρησε ότι ανήκε στην Αθηνά. Η "Αθηνά της Mαγαρσού" που εμφανίζεται στα Ελληνιστικά νομίσματα έχει διαγνωσθεί από το μοντέλο και τα χαρακτηριστικά που την περιβάλλουν, να έχει επιρροές από την Μεσοποταμία. Ο Ρόμπιν Λέιν Φοξ, αναγνωρίζει την προέλευση της λατρείας του τόπου από τις νίκες του Σενναχειρείμ, ο οποίος είχε χτίσει το ιερό 696 π.Χ. μετά από μια ναυμαχία όπου νίκησε τους Έλληνες στο στόμα του ποταμού. Είναι αφιερωμένο στην πολεμική θεά, Ανατ, ή Ιστάρ. 
Οι Ρωμαίοι μετονομάζουν τη Μεγαρσό σε Megarsus. Το λιμάνι αργότερα κατακτήθηκε από τον Αραβικό στρατό κατά τη διάρκεια της διάδοσης του Ισλάμ και στη συνέχεια από τους Οθωμανούς το 1517. 
Ο Καρατάς καταλήφθηκε από τα γαλλικά στρατεύματα κατά τη διάρκεια του Α΄ Παγκοσμίου Πολέμου.

Ο Καρατάς σήμερα

Σήμερα ο Καρατάς είναι γνωστός για την αλιευτική βιομηχανία και ως ένα μέρος που οι κάτοικοι των Αδάνων μπορούν εύκολα να έχουν πρόσβαση για να χαλαρώσουν στην παραλία. Υπάρχουν επίσης πλούσια καλλιεργήσιμα εδάφη πίσω από την ακτή, όπου καλλιεργείται βαμβάκι, καρπούζια, πεπόνια και άλλα.

Θαλάσσια πανίδα

Ο Καρατάς βρίσκεται δίπλα στό εθνικό πάρκο Ακυατάν Γκολού που είναι δίασημος τόπος αναπαραγωγής της χελώνας Καρέτα καρέτα αλλά και της πράσινης χελώνας. Αυτές έρχονται στο γειτονικό εθνικό πάρκο για να εναποθέσουν τα αυγά τους και συχνά εμφανίζονται στις παραλίες του Καρατά.
Πιερ Νκουρουνζίζα

Πρώτα χρόνια και αντάρτικη δράση

Γεννήθηκε το 1963. Ήταν γιος του Eustache Ngabisha, βουλευτή το 1965 και Κυβερνήτη δυο επαρχιών. Ο πατέρας του δολοφονήθηκε κατά τις εθνοτικές συγκρούσεις του 1972. Ο ίδιος ο Νκουρουνζίζα ήταν λέκτορας καθηγητής όταν ξέσπασε ο εμφύλιος πόλεμος του 1993. Έγινε μέλος του αντάρτικου των Χούτου CNDD-FDD (Εθνικού Συμβουλίου για την Άμυνα της Δημοκρατίας-Δυνάμεων για την Άμυνα της Δημοκρατίας) το 1995. Η οργάνωση μετεξελίχθηκε σε πολιτικό κόμμα και ο Νκουρουνζίζα εξελέγη πρόεδρός του το 2001.

Πολιτική καριέρα

Έγινε υπουργός Ορθής Διακυβέρνησης στην προσωρινή κυβέρνηση του Ντομισιέν Νταγιζεγιέ (Domitien Ndayizeye) το 2003 και επανεξελέγη το 2004 στην προεδρία του CNDD-FDD. Έπειτα από νίκη του CNDD-FDD στις εκλογές του Ιουνίου και Ιουλίου του 2005, ο Νκουρουνζίζα διορίστηκε προεδρικός υποψήφιος και εξελέγη χωρίς αντίπαλο στην προεδρία της χώρας, στις 19 Αυγούστου του 2005. Ορκίστηκε πρόεδρος στις 26 Αυγούστου του 2005.
Τον Απρίλιο του 2008 ο Χουσεΐν Ρατζαμπού, άλλοτε επικεφαλής του Εθνικού Συμβουλίου για την Άμυνα και τη Δημοκρατία (CNDD-FDD) και πρώην ηγέτης του κυβερνώντος κόμματος, καταδικάστηκε μαζί με 5 συγκατηγορουμένους του, σε φυλάκιση 13 ετών για συνωμοσία εναντίον του κράτους και προσβολή του Νκουρουνζίζα. Δύο ακόμα άτομα καταδικάστηκαν σε φυλάκιση 10 ετών. Το Ανώτατο Δικαστήριο επικύρωσε την αρχική ποινή του 2008, στις 26 Μαΐου του 2009.
Εξάλλου, τον Ιανουάριο του 2010 συνελήφθησαν 13 στρατιώτες οι οποίοι φέρονταν ότι σχεδίαζαν πραξικόπημα με σκοπό την ανατροπή του Νκουρουνζίζα.

Προεδρικές εκλογές 2010

Σε αντίθεση με τις εκλογές του 2005, σε εκείνες του 2010 ο πρόεδρος εξελέγη από το λαό και όχι από το Κοινοβούλιο. Έπειτα από εκστρατεία τρομοκράτησης κατά τις παραμονές των εκλογών και καταγγελίες για νοθεία στις τοπικές εκλογές που προηγήθηκαν, όλοι οι άλλοι υποψήφιοι αποσύρθηκαν από την κούρσα των εκλογών αφήνοντας μοναδικό υποψήφιο τον Νκουρουνζίζα.  Συνακόλουθα, πρόεδρος επανεξελέγη ο Νκουρουνζίζα, ως μοναδικός υποψήφιος, με ποσοστό 91,62%.

Απόπειρα πραξικοπήματος 2015

Στις 13 Μαΐου 2015 ο απολυθείς αρχηγός των μυστικών υπηρεσιών στρατηγός Γκοντφρουά Νιομπαρέ ανακοίνωσε πραξικόπημα ενώ ο Νκουρουνζίζα απουσίαζε στην Τανζανία, όπου βρισκόταν σε σύνοδο κορυφής με άλλους Αφρικανούς ηγέτες. Παρά τις αναφορές για ανταλλαγή πυρών στην πρωτεύουσα, η κυβέρνηση ανακοίνωσε ότι είχε τον έλεγχο της χώρας. Ο πρόεδρος επεχείρησε να επιστρέψει αμέσως στο Μπουρούντι, όμως το αεροδρόμιο είχε καταληφθεί από αντάρτες. Την επομένη έγινε γνωστό ότι ο πρόεδρος επέστρεψε και συνεχάρη την αστυνομία και το στρατό για τον πατριωτισμό τους και πάνω από όλα το λαό για την υπομονή του.

Προεδρικές εκλογές 2015

Τον Ιούλιο ανακηρύχθηκε νικητής των προεδρικών εκλογών που έγιναν στις 21 Ιουλίου στις οποίες έλαβε ποσοστό 69%. Στις 20 Αυγούστου 2015 ορκίστηκε για 3η θητεία.

Δημοψήφισμα 2018

Ο Νκουρουνζίζα διεξήγαγε δημοψήφισμα τον Μάιο του 2018, στο οποίο ποσοστό άνω του 70% ενέκριναν αλλαγές στο σύνταγμα της χώρας, μεταξύ των οποίων και η αύξηση της θητείας του Μπουρούντι από τ απέντε στα επτά έτη.
Λούκαβατς (Μπρτσκο)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό ευρίσκεται επί των όχθων του ποταμού Λούκαβατς.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Κορακίδες

Κορακοειδή είναι όλα τα πουλιά που μοιάζουν με τα κοράκια και εμφανίζουν τα ίδια περίπου χαρακτηριστικά. Ονομάζονται Κορακοειδή πουλιά όπως π.χ. η κουρούνα. Τα κορακοειδή μοιάζουν με τα κοράκια σε μέγεθος και δομή. Τα δύο εσωτερικά εμπρός δάκτυλα είναι συνδεδεμένα, αλλά όχι τα εξωτερικά.
Τρώνε κυρίως έντομα, με τα είδη Ευρώστομα να παίρνουν το θήραμά τους στο πτερύγιο. Τα κορακοειδή του γένους Κοράκια καταδύονται από μια πέρκα για να πιάσουν τρόφιμα από το έδαφος 
Είναι μονογαμικά και φωλιάζουν σε μια απλωμένη τρύπα του δέντρου ή στην τοιχοποιία. Αναπαράγουν 2-4 αυγά στις τροπικές περιοχές αλλά αυξάνονται σε 3-6 σε μεγαλύτερα γεωγραφικά πλάτη. Τα αυγά, τα οποία είναι λευκά, εκκολάπτονται μετά από 17-20 ημέρες και οι νέοι παραμένουν στη φωλιά για περίπου άλλες 30 ημέρες. Αν και οι ζωντανοί κορακοειδείς είναι πτηνά θερμού κλίματος στον Παλαιό Κόσμο, οι καταγραφές δείχνουν ότι οι κύλινδροι ήταν παρόντες στη Βόρεια Αμερική κατά τη διάρκεια του Ιώκαινου.
Τετράδα του Ρόμπερτ

Η Τετράδα του Ρόμπερτ είναι μικρή ομάδα γαλαξιών η οποία βρίσκεται στον αστερισμό Φοίνικα και απέχει περίπου 160 εκατομμύρια έτη φωτός. Αποτελείται από τέσσερις γαλαξίες που βρίσκονται σε φάση σύγκρουσης και συγχώνευσης. Αποτελείται από τους NGC 87, NGC 88, NGC 89 και NGC 92, που ανακάλυψε ο Τζων Χέρσελ (John Herschel) τη δεκαετία του 1830. Ο NGC 101 θεωρείται χαλαρά συνδεδεμένο μέλος του σχηματισμού. Πρόκειται για ένα από τα καλύτερα παραδείγματα ισχυρά συνεκτικής ομάδας γαλαξιών. Επειδή τέτοιου είδους ομάδες έχουν από τέσσερις ως οκτώ γαλαξίες, αποτελούν εξαιρετικά πεδία μελέτης της αλληλεπίδρασης των γαλαξιών και των επιπτώσεων τους, ιδίως όσον αφορά στη γένεση νέων άστρων. Ονομάστηκε έτσι από τους Χάλτον Αρπ (Halton Arp) και Barry F. Madore όταν συνέγραψαν το έργο A Catalogue of Southern Peculiar Galaxies and Associations το 1987.
Αστεροειδείς Ατών

Οι αστεροειδείς Ατών (Atens) είναι ομάδα γεωπλήσιων (Near-Earth Objects - NEOs) αστεροειδών με κύριο χαρακτηριστικό το μέγεθος του μεγάλου ημιάξονα της τροχιάς τους, ο οποίος είναι μικρότερος της μιας Αστρονομικής Μονάδας (< 1 AU), της απόστασης, δηλαδή, της Γης από τον Ήλιο. Η ονομασία τους οφείλεται στον πρώτο γνωστό αστεροειδή της ομάδας, τον 2062 Ατών.
Αν και οι αστεροειδείς Ατών έχουν μικρότερη τροχιά από αυτή της Γης, το αφήλιο τους (η μεγαλύτερη απόσταση τους από τον Ήλιο) μπορεί να ξεπερνά τη μια Αστρονομική Μονάδα (με το περιήλιο, την μικρότερη απόσταση από τον Ήλιο, να είναι αντίστοιχα πολύ μικρότερο αυτής). Έτσι, είναι πιθανό οι τροχιές κάποιων από αυτούς να τέμνουν την τροχιά της Γης. Από τους γνωστούς αστεροειδείς της ομάδας, για τον οποίο είχαν εκφραστεί στο παρελθόν κάποιες ελάχιστες πιθανότητες σύγκρουσής του με την Γη (οι οποίες διαψεύστηκαν από νεώτερες παρατηρήσεις), είναι ο 99942 Άποφις.
Οι αστεροειδείς Ατών που δεν ανήκουν στην προηγούμενη κατηγορία και τόσο το περιήλιο όσο και το αφήλιο τους είναι μικρότερα της Αστρονομικής Μονάδας (κινούνται εσωτερικά της τροχιάς της Γης) χαρακτηρίζονται ως Αστεροειδείς Apohele (η λέξη Apohele είναι χαβανέζικης προέλευσης, σημαίνει τροχιά και επιλέχθηκε γιατί θυμίζει την λέξη aphelion - αφήλιο) ή Interior-Earth Objects (IEOS) ή Αστεροειδείς Ατίρα, από το όνομα του πρώτου γνωστού αστεροειδή του είδους, του 163693 Ατίρα.
Τζέημς Λεμπ

Βιογραφία

Γεννήθηκε στις 16 Αυγούστου 1867 στη Νέα Υόρκη. Η καταγωγή του ήταν από σημαντική γερμανοεβραϊκή οικογένεια τραπεζικών. Ο πατέρας του, Σάλομον Λεμπ, τραπεζίτης, και η μητέρα του, Μπέττυ το γένος Γκάλλενμπεργκ, δεξιοτένχης πιάνου, ήταν πρόσφυγες από την περιοχή της κοιλάδας του Ρήνου. Το 1867 ο Σάλομον Λεμπ ίδρυσε την ιδιωτική τράπεζα Kuhn, Loeb & Co. με συνέταιρό του τον Άμπρααμ Κουν, και απόκτησε βαθύ πλούτο. Ο Τζέημς Λεμπ σπούδασε διάφορες οικονομικές επιστήμες, γλώσσες και αρχαιολογία από το 1884 ως το 1888 στο Πανεπιστήμιο Χάρβαρντ. Εκεί έγινε μέλος της λέσχης O.K. Club, και γνωρίστηκε με τον Μπέρναρντ Μπέρενσον, με τον οποίο συνδέθηκε φιλικά για όλη του την ζωή. Το 1888 άρχισε να εργάζεται στην τράπεζα του πατέρα του, και το 1894 προάχθηκε σε συναίτερο. Αποσύρθηκε όμως το 1902 λόγω ψυχικών διαταραχών και επειδή είχε φιλελεύθερο πνεύμα. Το 1906 μετακόμησε στο Μόναχο για να θεραπευτεί. Εκεί έκτισε αρχοντική βίλλα, η οποία διατηρείται σήμερα και φέρει αναμνηστική πλάκα. Το 1921 παντρεύτηκε την Μαρί Αντονί Χαμπούχεν, το γένος Σμιτ, και έκτοτε έζησε βίο ήσυχο και αποτραβηγμένο. Στις 28 Ιανουαρίου 1933, λίγο πριν την άνοδο του Χίτλερ πέθανε η γυναίκα του, και ο ίδιος απεβίωσε λίγο αργότερα, στις 27 Μαΐου 1933 στο Μόναχο.

Έργο

Ο Λεμπ θεωρούσε ότι το χρήμα πρέπει να μοιράζεται αφίδωλα σε αυτούς που το έχουν ανάγκη. Έκανε πολλές και γενναίες δωρεές σε κοινωνικούς και καλλιτεχνικούς φορείς. Εδραίωσε ιδρύματα στο Χάρβαρντ, στην Αθήνα και Νέα Υόρκη. Το 1905 ίδρυσε το New York Institute of Musical Art, ενώ το 1917 ίδρυσε το Deutsche Forschungsanstalt für Psychiatrie, και συνέχισε να το χρηματοδοτεί ως το θάνατό του. Δώρισε την αρχαιολογική συλλογή του που αποτελείται από 800 εκθέματα, πλούσια συλλογή από εξέχοντα δείγματα ελληνικής, ετρουσκικής, ρωμαϊκής τέχνης σε χρυσό, άργυρο, χαλκό, τερακότα, και αγγεία, στην Κρατική αρχαιολογική συλλογή Μονάχου, ένα από τα σημαντικότερα μουσεία στον κόσμο.  Είναι η σημαντικότερη διεύρυνση της Κρατικής αρχαιολογικής συλλογής Μονάχου τον 20ό αιώνα.
Στιχηρά και απόστιχα

Τα στιχηρά, στη χριστιανική εκκλησιαστική υμνολογία είναι τα τροπάρια που ψάλλονται μετά από τους τελευταίους στίχους ενός Ψαλμού. Αυτό γίνεται στην αρχή των ακολουθιών τού Εσπερινού και τού Όρθρου.
Αυτά που ψάλλονται μετά από τους τελευταίους στίχους ενός Ψαλμού στο τέλος της ακολουθίας, λέγονται απόστιχα (από + στίχος, μετά τον στίχο).
Τα παρεμβαλλόμενα στιχηρά (και απόστιχα) ακολουθούν κατά κανόνα το μέλος και τον Ήχο του πρώτου, έτσι το πρώτο είναι αυτόμελο στιχηρό και τα επόμενα προσόμoια στιχηρά. Το ίδιο για τα απόστιχα. To πλήθος τους μπορεί να είναι 4 ή 6 ή 8 ανάλογα με το μέγεθος της εορτής, το οποίο καθορίζεται στο Τυπικό της Εκκλησίας.
Έχουμε τα εσπέρια στιχηρά και απόστιχα. Τα στιχηρά και απόστιχα τού Όρθρου λέγονται των Αίνων από τον 150ό Ψαλμό "Αινείται τον Θεόν... Πάσα πνοή αινεσάτω..." στον οποίο στιχολογούνται (παρεμβάλλονται).
Η μουσική εκφορά (μέλος) των στιχηρών (και των αποστίχων) έχει καταγραφεί σε χειρόγραφους κώδικες και μετά σε έντυπα βιβλία, τα καλούμενα Στιχιράρια, χρήσιμα για τους ψάλτες.
Αλιγάτορας: Στο Στόμα του Κροκοδείλου

Τοποθεσία

Τα γυρίσματα πήραν μέρος μέσα και γύρω από το Λος Άντζελες. Αν και ο σχολιασμός στο DVD της Lions Gate Entertainment λέει ότι πήραν στο Σικάγο, τα οχήματα της αστυνομίας στην ταινία φαίνεται ότι έχουν πινακίδες από το Μιζούρι. Όταν η μικρή Μαρίσα επιστρέφει σπίτι με την οικογένειά της από τις διακοπές τους στη Φλόριντα, περνούν μια πινακίδα που γράφει "Καλώς ήρθατε στο Μιζούρι".

Υποδοχή

Ο Βίνσεντ Κάνμπι της New York Times επαίνεσε την ταινία, λέγοντας, "η αγωνία της ταινίας είναι συχνά τόσο αληθινή όσο και το πνεύμα της αλλά και της επίγνωσης των κλισέ που χρησιμοποιεί".
Ο κριτικός ταινιών Ρότζερ Ίμπερτ έδωσε στην ταινία μια βαθμολογία των 1/4 λέγοντας ότι θα ήταν καλύτερο "να πετάξουμε την ταινία στην τουαλέτα και μετά να δούμε αν θα μεγαλώσει σε κάτι μεγάλο και φοβερό".

Συνέχεια

Μια συνέχεια κυκλοφόρησε το 1991 με τίτλο Αλιγάτορας 2: Η Μετάλλαξη. Οι περισσότεροι κριτικοί μίσησαν την ταινία λόγω των λιγότερο εντυπωσιακών εφέ και λόγω του σεναρίου που είναι ανακατασκευή της πρώτης ταινίας. Σε αντίθεση με την αρχική ταινία που αξιολογήθηκε με R, η συνέχεια αξιολογήθηκε με PG-13.

Κυκλοφορία

Την 18η Σεπτεμβρίου 2007, η Lions Gate Entertainment κυκλοφόρησε την ταινία σε DVD για πρώτη φορά στις ΗΠΑ. Κυκλοφόρησε επίσης στο Ηνωμένο Βασίλειο μια διπλή έκδοση που περιέχει και τη συνέχεια του 1991.
Χασούν Καμαρά

Γαλλία

Ο Καμαρά ξεκίνησε την ποδοσφαιρική του καριέρα από την ομάδα της γενέτειράς του, Ολιμπίκ Νουαζί-λε-Σεκ, αγωνιζόμενος μαζί της σε συνολικά 67 αναμετρήσεις και έχοντας πετύχει ένα τέρμα. Υπέγραψε το πρώτο του ολοκληρωμένο επαγγελματικό συμβόλαιο με την Ολιμπίκ Μαρσέιγ το 2006.
Ωστόσο, έπειτα από παρουσία μόλις λίγων μηνών στην ομάδα της Μασσαλίας, δεν κατάφερε να πάρει την θέση του βασικού αμυντικού του συλλόγου, Χαμπίμπ Μπεγιέ και αναζητώντας αγωνιστικό χρόνο, υπέγραψε συμβόλαιο τριετούς συνεργασίας με την ομάδα της Λιγκ 2, ΣΚ Μπαστιά, αγωνιζόμενος κυρίως στην θέση του δεξιού και του κεντρικού αμυντικού. Η πλέον παραγωγική του χρονιά ήταν η σεζόν 2008–09, όπου και σημείωσε συνολικά 26 συμμετοχές με τρία γκολ. Πέτυχε το πρώτο του τέρμα ως επαγγελματίας στις 22 Φεβρουαρίου 2008, σε αναμέτρηση απέναντι στην Λιμπούρν-Σαιν-Σεράν. Την επόμενη σεζόν δεν περιλαμβανόταν, πλέον, στα πλάνα του προπονητή του κι έτσι η συνεργασία του με την Μπαστιά λύθηκε κοινή συναίνεση στις 18 Ιανουαρίου 2010.

Καναδάς

Στις 7 Φεβρουαρίου 2011, ο Καμαρά υπέγραψε με την Μόντρεαλ Ίμπακτ, ομάδα της North American Soccer League. Στη διάρκεια της πρώτης του σεζόν με την Μόντρεαλ, ο Καμαρά αγωνίστηκε σε 22 αναμετρήσεις πρωταθλήματος και πέτυχε 2 τέρματα, ενώ βραβεύτηκε ως ο καλύτερος παίκτης της ομάδας εκείνης της σεζόν. Έπειτα από μια άκρως επιτυχημένη πρώτη σεζόν με την Μόντρεαλ, στην διάρκεια της οποίας ήταν ένας από τους κορυφαίους παίκτες του πρωταθλήματος της North American Soccer League, ο Καμαρά υπέγραψε εκ νέου με την Μόντρεαλ Ίμπακτ στις 11 Οκτωβρίου 2011, ενόψει της πρώτης σεζόν της ομάδας, το 2012, στην Μέιτζορ Λιγκ Σόκερ. Στις 29 Μαΐου 2013, πέτυχε το νικητήριο τέρμα για την Μόντρεαλ Ίμπακτ στον τελικό του Καναδικού Πρωταθλήματος απέναντι στους Βανκούβερ Γουάιτκαπς. Το τέρμα αυτό, έδωσε, ταυτόχρονα, την ευκαιρία στην Μόντρεαλ Ίμπακτ να πάρει την πρόκριση για το ΚΟΝΚΑΚΑΦ Τσάμπιονς Λιγκ για δεύτερη φορά στην ιστορία της.
Κρυονέρι Αιτωλοακαρνανίας

Γεωγραφία - Αξιοθέατα

Το Κρυονέρι βρίσκεται κοντά στις εκβολές του ποταμού Εύηνου και αποτελεί έναν από τους πιο σημαντικούς καλοκαιρινούς προορισμούς στο νομό. Απέχει 28 χλμ. ανατολικά από το Αντίρριο και 17,5 δυτικά από το Μεσολόγγι. Αποτελεί τουριστικό θέρετρο με πλήθος από ενοικιαζόμενα δωμάτια και οργανωμένη παραλία με αρκετά καταστήματα. Η περιοχή διαθέτει ένα εντυπωσιακό τοπίο λόγω του ότι ακριβώς πάνω από τη θάλασσα και δίπλα στην παραλία υψώνεται κατακόρυφα ο ορεινός όγκος της Βαράσοβας που αποτελεί έναν από τους πιο γνωστούς τόπους αναρρίχησης στην Ελλάδα. Στην παραλία κατέληγε η γραμμή Αγρίνιο - Κρυονέρι του ιστορικού Σιδηρόδρομου Βορειοδυτικής Ελλάδας (ΣΒΔΕ) και στον μώλο φορτώνονταν τα βαγόνια σε καράβι για τη μεταφορά τους στην Πάτρα που βρίσκεται ακριβώς απέναντι. 
Ως οικισμός αναφέρεται επίσημα για πρώτη φορά το 1912 στο ΦΕΚ 261Α - 31/08/1912 να προσαρτάται στην τότε κοινότητα Γαλατά. Το 1997 με το ΦΕΚ 244Α - 04/12/1997 αποσπάται από την κοινότητα Γαλατά και προσαρτάται στον τότε δήμο Χάλκειας. Σύμφωνα με το σχέδιο Καλλικράτης μαζί με τον Γαλατά συναποτελούν την τοπική κοινότητα Γαλατά που ανήκει στη Δημοτική Ενότητα Χαλκείας του Δήμου Ναυπακτίας και σύμφωνα με την απογραφή του 2011 έχει πληθυσμό 94 κατοίκους.
Βίλλεμ Μπάκερεελ

Βίος

Σύμφωνα με τον Άρνολντ Χαουμπράκεν, ο οποίος επαναλαμβάνει τις πληροφορίες που αντλεί από το Teutsche Academie του Γιοάχιμ φον Σάντραρτ, ο Βίλλεμ Μπάκερεελ προερχόταν από σημαντική οικογένεια ζωγράφων που πάντα είχε κάποια μέλη της στη Ρώμη. Ο αδελφός του Βίλλεμ, Χίλλις Μπάκερεελ ζούσε μαζί του στη Ρώμη, αλλά επέστρεψε στην Αμβέρσα, όπου και αργότερα απεβίωσε. Και οι δύο αδελφοί ήταν γνωστοί ως τοπιογράφοι.
Σύμφωνα με το RKD ο Βίλλεμ βρισκόταν στην Ιταλία από το 1605 και εντεύθεν, όπου διδάχτηκε ζωγραφική από τον μεγαλύτερο αδελφό του Χίλλις.  Τα σχέδια που έφτιαξε στη Ρώμη και απεικονίζουν το Φλαβιανό Ανάκτορο είναι παρόμοια με τα έργα των Κορνέλις φαν Πούλενμπουρχ (Cornelis van Poelenburch), Γιαν Άσσελαϊν (Jan Asselijn) και Γιάκομπ ντε Χέισχ (Jacob de Heusch).
Σύμφωνα με τον F.J. van den Branden, υπήρχε ένα "ορεινό τοπίο" με την υπογραφή "W. Bakereel" στο Μουσείο της Δρέσδης.